ມືປືນ ໃນເຄື່ອງແບບທະຫານ ໄດ້ສັງຫານຢ່າງນ້ອຍ 24 ຄົນ ໃນອີຣັກ
ຂ່າວສຳຄັນອື່ນໆ: ທະຫານເຢັຽຣະມັນ ໄດ້ສັງຫານ ທະຫານອັຟການິສຖານ 5 ຄົນ ດ້ວຍຄວາມຜິດພາດ; ທ່ານກາໄຊ ໂທຣະສັບຫາ ທ່ານນາງຄລິນຕັນ ເພື່ອໃຫ້ຄວາມກະຈ່າງແຈ້
ເຈົ້າໜ້າທີ່ອີຣັກ ກ່າວວ່າ ມືປືນ ທີ່ໃສ່ ເຄື່ອງແບບທະຫານ ໄດ້ບຸກເຂົ້າໄປ ໃນ 3ຫລັງເຮືອນ ທີ່ບ້ານພວກນັບຖືສາສນາອິສລາມ ນິກາຍຊຸນນີ່ແຫ່ງນຶ່ງໃກ້ໆນະຄອນຫລວງ ແບັກແດັດແລະໄດ້ສັງຫານຢ່າງນ້ອຍ 24 ຄົນ ຕຳຣວດກ່າວວ່າພວກເຄາະຮ້າຍ ທີ່ຮວມທັງ ແມ່ຍິງ 5 ຄົນ ໄດ້ຖືກໃສ່ກັບກັບມືໄວ້ກ່ອນຈະ ຖືກຍິງທີ່ຫົວໃນຕອນເດິກ ຂອງຄືນວັນສຸກວານ ນີ້ ຢູ່ທີ່ບ້ານ ARAB JABOURທາງທິດ ໃຕ້ຂອງນະຄອນຫລວງ ແບັກແດັດ ນອກນັ້ນ ຍັງມີການພົບເຫັນວ່າ ມີຢ່າງນ້ອຍ 7ຄົນ ທີ່ ຖືກມັດມືໄວ້ ຍັງມີຊີວິດຢູ່ ຫຼັງຈາກ ໄດ້ມີການ ສັງຫານໝູ່ເກີດຂຶ້ນ ເຈົ້າໜ້າທີ່ ກະຊວງພາຍໃນອີຣັກເວົ້າວ່າ ຈຳນວນຜູ້ເສັຽຊີວິດ ແມ່ນມີ 25 ຄົນຂະນະທີ່ ໂຄສົກຂອງກຳລັງຮັກສາຄວາມສະງົບ ໃນເຂດນະຄອນຫຼວງແບັກແດັດ ກ່າວວ່າ ມີ24 ຄົນ ຖືກຂ້າຕາຍ ເຈົ້າໜ້າທີ່ອີຣັກ ໄດ້ປິດລ້ອມບໍຣິເວນ ທີ່ເກີດເຫດແລະ ຈັບກຸມຢ່າງນ້ອຍ 25 ຄົນທີ່ພົວພັນ ໃນການສັງຫານຄັ້ງນີ້ ເຈົ້າໜ້າທີ່ເວົ້າວ່າ ຫຼາຍໆຄົນ ຂອງພວກທີ່ເສັຽຊີວິດ ເປັນສະມາຊິກຂອງຂະບວນການຕື່ນໂຕໃໝ່ ຊຶ່ງເປັນກຸ່ມທະຫານ ບ້ານຊຸນນີ່ ທີ່ໄດ້ຮັບການສນັບສນຸນຈາກຣັຖບານ ທີ່ຊ່ອຍສະຫະຣັດ ແລະທະຫານອີຣັກ ໃນການສູ້ຣົບ ກັບກຸ່ມກໍ່ການຮ້າຍອາລກາຍດາ ໃນປີ 2006 ແລະ 2007 ກອງທັບ ເຢັຽຣະມັນກ່າວວ່າ ທະຫານຂອງຕົນໄດ້ສັງ ຫານທະຫານອັຟການິສຖານ 5 ຄົນ ດ້ວຍ ຄວາມຜິດພາດ ຢູ່ໃນພາກເໜືອຂອງອັຟກາ ນິສຖານ ເຈົ້າໜ້າທີ່ເຢັຽຣະມັນ ກ່າວໃນວັນ ເສົາມື້ນີ້ວ່າເຫດຮ້າຍດັ່ງກ່າວເກີດຂຶ້ນຂະນະ ທີ່ພວກທະຫານເຫລົ່ານີ້ ພວມເດີນທາງໄປ ຍັງບໍຣິເວນ ທີ່ໄດ້ເກີດການປະທະກັນ ຢ່າງ ຮ້າຍແຮງ ກັບພວກກະບົດທາລີບານໃກ້ໆ ເມືອງ KUNDUZ ໃນຕອນເດິກຂອງຄືນວັນ ສຸກວານນີ້ ເຈົ້າໜ້າທີ່ເຢັຽຣະມັນເວົ້າວ່າ ໜ່ວຍລາຕເວນ ຂອງເຢັຽຣະມັນ ໄດ້ຣະດົມຍິງ ເຂົ້າໃສ່ ຣົດພົລເຮືອນທີ່ບໍ່ຕິດເຄື່ອງໝາຍ ທີ່ບໍ່ຍອມ ປະຕິບັດຕາມຄຳສັ່ງ ໃຫ້ຢຸດຫລັງຈາກ ໄດ້ມີການເຕືອນ ຕໍ່ມາທະຫານເຢັຽຣະມັນ ຈຶ່ງພົບເຫັນວ່າເປັນທະຫານອັຟການິສຖານ ຢູ່ຂ້າງໃນຣົດ ທະຫານເຢັຽຣະມັນ ໄດ້ຖືກສົ່ງໄປຍັງບ່ອນທີ່ເກີດການຍິງຕໍ່ສູ້ກັນ ກັບພວກກະບົດທາລີບານ ທີ່ໄດ້ສັງຫານທະຫານເຢັຽຣະມັນ 3 ຄົນ ແລະອີກຈຳນວນນຶ່ງ ໄດ້ຮັບບາດເຈັບ ໃນຕອນເຊົ້າຂອງມື້ວານນີ້ ສ່ວນຢູ່ໃນພາກໃຕ້ ອັຟການິສຖານນັ້ນ ອົງການ NATO ກ່າວວ່າທະຫານຂອງຕົນຄົນນຶ່ງ ໄດ້ເສັຽຊີວິດ ຍ້ອນຣະເບີດແຄມທາງ ໃນມື້ວານນີ້ ປະທານາທິບໍດີອັຟການິສ ຖານທ່ານ HAMID KARZAIໄດ້ໂທຣະສັບ ມາຫາ ຣັຖມຸນຕຣີການຕ່າງປະເທດສະຫະຣັດ ທ່ານນາງ HILLARY CLINTONໃນຄວາມ ພະຍາຍາມ ເພື່ອບໍ່ຢາກໃຫ້ ການໃຫ້ທັສນະ ຄວາມເຫັນຂອງທ່ານທີ່ກ່າວຫາປະຊາຄົມນາໆ ຊາດວ່າ ເປັນຜູ້ຢູ່ເບື້ອງຫຼັງການສໍ້ໂກງຄະແນນ ສຽງໃນການເລືອກຕັ້ງຢູ່ອັຟການິສຖານ ໃນປີ ກາຍນີ້ນັ້ນ ກາຍເປັນບັນຫາໂຕ້ແຍ້ງ ໂຄສົກກະຊວງການຕ່າງປະເທດສະຫະຣັດທ່ານ P J CROWLEY ກ່າວວ່າ ປະທານາທິບໍດີ KARZAIໄດ້ໃຫ້ການຢືນຢັນ ອີກຄັ້ງນຶ່ງ ເຖິງ ຄວາມໝາຍໝັ້ນ ຕັ້ງໃຈຂອງທ່ານກ່ຽວກັບການເປັນພາຄີ ລະຫວ່າງ ສະຫະຣັດ ແລະອັຟການິສຖານ ແລະໄດ້ສະແດງຄວາມກະຕັນຍູ ຕໍ່ການໃຫ້ຄວາມຊ່ອຍເຫລືອ ແລະ ການເສັຽສະລະ ຂອງປະຊາຄົມນາໆຊາດ ກ່ອນນັ້ນ ເຈົ້າໜ້າທີ່ອະວຸໂສຄົນນຶ່ງ ຂອງກະຊວງ ການຕ່າງປະເທດ ສະຫະຣັດ ກ່າວຕໍ່VOA ກ່ຽວກັບການສົນທະນາ ຫາຣືດັ່ງກ່າວວ່າ ເປັນໄປໃນທາງສ້າງສັນ ແລະເວົ້າວ່າທັງສອງຝ່າຍ ພ້ອມແລ້ວ ທີ່ຈະກ້າວໄປທາງໜ້າ ເຈົ້າໜ້າທີ່ທ່ານນີ້ ເວົ້າວ່າ ທ່ານKARZAI ໄດ້ສະແດງຄວາມຕື່ນຕົກໃຈ ທີ່ການໃຫ້ທັສນະ ຄວາມເຫັນຂອງທ່ານໄດ້ພາໃຫ້ເກີດ ຄວາມຮູ້ສຶກບໍ່ພໍໃຈ ພວກປະທ້ວງເສື້ອແດງຈຳນວນຫລາຍ ສິບພັນຄົນ ທີ່ຈົງຮັກພັກດີຕໍ່ອະດີດນາຍົກຣັຖ ມຸນຕຣີທັກສິນຊິນນະວັດ ທີ່ຖືກໂຄ່ນລົ້ມນັ້ນ ໄດ້ຈັດການໂຮມຊຸມນຸມປະທ້ວງຄັ້ງໃຫຍ່ອີກ ເທື່ອນຶ່ງ ຢູ່ບາງກອກ ໃນວັນເສົາມື້ນີ້ ໃນບໍຣິ ເວນຍ່ານການຄ້າຫລູຫລາຣາຄາແພງ ຮ້ານ ໃຫຍ່ໆຫລາຍຮ້ານ ໄດ້ປິດກິຈການຂອງຕົນເພື່ອຮັບມືກັບການປະທ້ວງ ແລະການຂົ່ມຂູ່ ຂອງພວກເສື້ອແດງ ທີ່ວ່າ ພວກເຂົາເຈົ້າຈະ ສືບຕໍ່ ເດີນຂະບວນປະທ້ວງ ຕລອດຄືນ ການ ໂຮມຊຸມນຸມ ໄດ້ດຳເນີນໄປດ້ວຍຄວາມສະງົບ ຕຳຣວດກະປະມານວ່າ ຈຳນວນ ຂອງ ພວກປະທ້ວງແມ່ນມີກາຍ 55 ພັນຄົນ ເມື່ອນຶ່ງອາທິດຜ່ານມາພວກປະທ້ວງ ເສື້ອແດງ ປະມານ 80 ພັນຄົນໄດ້ບັງຄັບໃຫ້ທະຫານຣັຖບານໄທ ຕ້ອງໄດ້ຖອນອອກໄປ ຈາກບ່ອນ ປະຈຳການ ຫຼາຍໆຈຸດໃນເຂດໃຈກາງຂອງບາງກອກ ເພື່ອຫລີກລ້ຽງ ບໍ່ໃຫ້ເກີດ ການປະ ເຊີນໜ້າ ນັບແຕ່ໄດ້ມີການກໍ່ຣັຖປະຫານ ໂຄ່ນລົ້ມທ່ານທັກສິນ ໃນປີ 2006 ເປັນຕົ້ນມາ ປະເທດໄທກໍໄດ້ເກີດຄວາມວຸ້ນວາຍ ຍ້ອນການ ໂຮມຊຸມນຸມປະທ້ວງ ໃຫຍ່ໆຫລາຍໆຄັ້ງໂດຍພວກເສື້ອແດງ ແລະພວກເສື້ອເຫລືອງ ຊຶ່ງເປັນຄູ່ປໍຣະປັກ ທີ່ໃຫ້ການສນັບສນຸນຣັຖບານຊຸດປັດຈຸບັນ ຂອງໄທ ສື່ມວນຊົນຂອງຈີນລາຍງານວ່າໃນວັນ ເສົາມື້ນີ້ ພວກກູ້ພັຍແລະມະນຸດກົບ ໄດ້ເຂົ້າໄປ ໃນບໍ່ຖ່ານຫີນບ່ອນທີ່ພວກຄົນງານ 153 ຄົນ ຍັງຕົກຄ້າງຢູ່ຂ້າງໃນ ມາໄດ້ເກືອບນຶ່ງອາທິດ ແລ້ວນັ້ນ ອົງການຂ່າວຊິນຫວາຂອງທາງການ ຈີນແຈ້ງວ່າ ຄະນະກູ້ພັຍ 13ຄົນ ຊຶ່ງຮວມທັງ ມະນຸດກົບ 6 ຄົນ ໄດ້ເຂົ້າໄປໃນບໍ່ຖ່ານຫີນ ທີ່ ຖືກນຳຖ້ວມຢູ່ທີ່ແຂວງ SHANXI ຂອງຈີນ ຫລັງຈາກໄດ້ຍິນສຽງເຄາະ ໃນຕອນບ່າຍຂອງ ວັນສຸກວານນີ້ ຄະນະກູ້ພັຍຈຸນຶ່ງໄດ້ຍິນສຽງໃນອັນທີ່ປາກົດວ່າເປັນສຽງຄົນເຄາະທໍ່ໂລຫະ ຂະນະທີ່ ພວກກູ້ພັຍ ອີກຈຸນຶ່ງເຊື່ອວ່າຕົນໄດ້ຍິນສຽງຮ້ອງດັງມາຈາກທາງໃນຂອງບໍ່ ແຕ່ ແນວໃດກໍຕາມ ມາຈົນຮອດຕອນບ່າຍວັນເສົາມື້ນີ້ ກໍຍັງບໍ່ໄດ້ຮັບຂ່າວຄາວໃໝ່ໃດໆເທື່ອ ພວກຄົນງານໄດ້ຕົກຄ້າງຢູ່ຂ້າງ ໃນເວລານຳ ໄດ້ໄຫລເຂົ້າຖ້ວມ ປ່ອງຮູທາງລົງທີ່ບໍ່ຖ່ານ ຫີນWANGJIALING ໃນມື້ວັນອາທິດແລ້ວ ມີພວກຄົນງານ ບໍ່ຖ່ານຫີນ ຫລາຍກວ່າ 100 ຄົນສາມາດຫລົບໜີ ອອກມາທັນ ປະທານາທິບໍດີອີຣ່ານ ທ່ານ MAH MOUD AHMADINEJADກ່າວວ່າ ການ ຂົ່ມຂູ່ ທີ່ຈະລົງໂທດ ຍ້ອນໂຄງການນິວເຄລັຽ ຂອງຕົນນັ້ນມີແຕ່ຈະເຮັດໃຫ້ອີຣ່ານ ມີການຕັດ ສິນໃຈ ທີ່ແນ່ວແນ່ຫລາຍຂຶ້ນ ທີ່ຈະສືບຕໍ່ໂຄງ ການນິວເຄລັຽຂອງຕົນ ທ່ານ AHMADINE JAD ກ່າວໃນວັນເສົາມື້ນີ້ວ່າການກົດດັນຂອງ ນາໆຊາດຕໍ່ອີຣ່ານ ບໍ່ສາມາດທີ່ຈະສະກັດກັ້ນ ຄວາມກ້າວໜ້າຂອງສາທາຣະນະຣັດອິສລາມ ແລະແຮງດົນໃຈ ຂອງປະຊາຊົນອີຣ່ານໄດ້ ທ່ານໃຫ້ທັສນະດັ່ງກ່າວ ໃນລະຫວ່າງການກ່າວ ຄຳປາສັຍ ທາງໂທຣະພາບ ທີ່ເມືອງ SIRJAN ໃນພາກໃຕ້ຂອງ ປະເທດອີຣ່ານ ປະທານາທິບໍດີສະຫະຣັດ ທ່ານ BARACK OBAMA ຮຽກຮ້ອງໃຫ້ ບັນດາສະມາຊິກໃນສະພາຄວາມໝັ້ນຄົງ ຂອງອົງການສະຫະປະຊາຊາດ ໃຫ້ການອະນຸມັດ ຕໍ່ການລົງໂທດຮອບທີ4 ຕໍ່ອີຣ່ານ ຍ້ອນກິຈກັມນິວເຄລັຽ ຂອງປະເທດ ດັ່ງກ່າວ ປະທານທິບໍດີAHMADINEJAD ກ່າວໃນວັນເສົາມື້ນີ້ວ່າ ປະທານາທິບໍດີ OBAMA ໄດ້ປະສົບກັບຄວາມລົ້ມແຫຼວ ໃນການທີ່ຈະນຳມາ ຊຶ່ງການປ່ຽນແປງ ຢ່າງແທ້ຈິງ ຢູ່ໃນນະໂຍບາຍຂອງສະຫະຣັດ ຕໍ່ອີຣ່ານ ທັງໆທີ່ທ່ານ OBAMA ໄດ້ໃຫ້ຄຳໝັ້ນສັນຍາໄວ້ວ່າຈະເພີ້ມທະວີ ການພົວພັນກັບອີຣ່ານ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ